Чычкан мрамор кени

Чычкан мрамор кени (Арым мрамор кени)  Жалал-Абад облусунун Токтогул районунда, Токтогул шаарчасынан 28  км түндүк тарапта, Чычкан суусунун өйүз-бүйүзүндө (ага Арым суусу кошулган жерде), деңиз деңгээлинен 1480–1770 м бийиктикте. 1969-жылдан белгилүү. 1978-ж. Түндүк Кыргыз геол. экспедициясы чалгындаган. Кен аймагын рифейдин аягында пайда болгон мрамор, доломит, акиташ тектери түзөт. Пайдалуу мрамор катмары каледон мезгилинде жиреп чыккан граниттин тийгизген таасиринен пайда болгон. Мрамор майда жана орто кристаллдуу. Өңү ак, боз, көгүш, жашыл-боз. Арасындагы саргыч, күрөң-кызыл жана сары жол-жол темгилдер (калыңдыгы 2 – 3 смге чейин) өзүнчө кооздукту берет. Жалпы калыңдыгы 30 мге, узундугу ондогон кмге чейин жетет. Мрамор аябай кооз, оңой кесилип, жакшы сайкалданат. Блоктуулугу 34%; 1 м3 таштан 14,58 м2 такта (калыңдыгы 2 см) алууга болот. Кендин мрамор ташы өтө кооз буюмдарды жасоого жана имараттарды кооздоп каптоого жарактуу. Фрунзе ш-ндагы көп имараттарга Ч. к-нин мрамору пайдаланылган. Запасы Арым 1 участкасында А категориясы боюнча 258,5 миң м3, В – 156,8 миң м3, С1 – 118,5 миң м3, С2 – 888,8 миң м3.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары